
讝讘讞讬诐 注讛 注"讘 - 驻讬专讜砖 砖讟讬讬谞讝诇抓

讛讝讗讛 讻诇 砖讛讬讗 诪诪讬 讞讟讗转 注诇 讛讗讚诐 讛讟诪讗 讛专讬讛讬 诪讟讛专转 讗讜转讜 诪讟讜诪讗转讜, 砖讻谉 讛讝讗讛 讗讬谞讛 爪专讬讻讛 砖讬注讜专 讻讚讬 诇讟讛专. 讜讻谉 讛讝讗讛 砖诪讞爪讛 砖讘讛 讻砖专 诇讛讝讗讛 讜诪讞爪讛 驻住讜诇 诇讛讝讗讛, 讙诐 讛讬讗 诪讟讛专转!


 讜诪砖讬讘讬诐:  诇讚讘专讬讜 砖诇 专' 讗诇讬注讝专 拽讗诪专 [讗讜诪专] 专讘讬 砖讛讝讗讛 讗讬谞讛 爪专讬讻讛 砖讬注讜专, 讗讘诇 讛讜讗 注爪诪讜 讗讬谞讜 住讘讜专 讻谉. 讜讗讬讘注讬转 讗讬诪讗 [讜讗诐 转专爪讛 讗诪讜专] 转讬专讜抓 讗讞专: 讬砖 诇讛讘讚讬诇 讜诇讜诪专, 讛讝讗讛 砖诇 诪讬 讞讟讗转 诇讞讜讚, 讜谞转讬谞讛 砖诇 讚诐 诇讞讜讚, 诇讛讝讗讛 讗讬谉 爪专讬讱 砖讬注讜专 讜诇谞转讬谞讛 讬砖 砖讬注讜专 诪住讜讬讬诐.


讗 砖谞讬谞讜 讘诪砖谞讛: 谞转注专讘讜 砖讗专 拽专讘谞讜转 讘讘讻讜专 讜诪注砖专, 砖讗讬谞诐 谞驻讚讬诐 讜讗讬谞诐 谞诪讻专讬诐 讙诐 讗诐 谞驻诇 讘讛诐 诪讜诐, 诪讛 讬注砖讜? 讬专注讜 讻讜诇诐 注讚 砖讬驻讜诇 讘讛诐 诪讜诐, 讜讬讗讻诇讜 讻讘讻讜专 讜讻诪注砖专 砖谞驻诇 讘讛诐 诪讜诐, 砖讗讬谉 诪讜讻专讬诐 讜讗讬谉 砖讜讞讟讬诐 讗讜转诐 讘砖讜拽, 讜讗讬谉 砖讜拽诇讬诐 讗转 讘砖专诐 讘诪砖拽诇, 砖讬砖 讘讻讱 讝诇讝讜诇 讘拽讚砖讬诐. 讜诪讘讬讗讬诐 讚讬讜谉 讘注谞讬讬谞讬 讘讻讜专, 砖讛讜讝讻专讛 讘讜 诪砖谞转谞讜. 讗诪专 专诪讬 讘专 讞诪讗: 讘讻讜专 讘注诇 诪讜诐, 诇砖讬讟转 讘讬转 砖诪讗讬 讘诪住讻转 讘讻讜专讜转, 砖讙诐 诇讗讞专 砖谞驻诇 讘讜 诪讜诐 讗住讜专 讛讻讛谉 诇讗讜讻诇讜 讘讟讜诪讗讛, 讜诇讻谉 讗讬谉 诪讗讻讬诇讬谉 讗讜转讜 诇谞砖讬诐 谞讚讜转, 转诪讜专转讜 (砖讗诪专 讘注诇 讛讘讻讜专 注诇 讘讛诪转 讞讜诇讬谉 砖讬砖 诇讜: "讛专讬 讝讜 转讞转 讝讜") 诪讛讜 讚讬谞讛? 讛讗诐 讛讬讗 诪讜转专转 讘讗讻讬诇讛 诇谞砖讬诐 谞讚讜转 讻砖谞讜驻诇 讘讛 诪讜诐?


 讜注讜讚 砖讗诇 专诪讬 讘专 讞诪讗: 讛讘讻讜专 注爪诪讜 讗讬谞讜 谞驻讚讛 讙诐 讻砖谞驻诇 讘讜 诪讜诐, 讜讗讜诇诐 转诪讜专转讜 诪讛讜 砖转讬驻讚讛? 讜注讜讚 砖讗诇: 讛讘讻讜专 注爪诪讜, 讙诐 讻砖谞讜驻诇 讘讜 诪讜诐 讗讬谞讜 谞砖拽诇 讘诇讬讟专讗 (讘诪砖拽诇, 讻讚专讱 讘砖专 讛谞诪讻专 讘砖讜拽), 讻讚讬谉 砖讗专 拽讚砖讬诐 砖谞驻诇 讘讛诐 诪讜诐 讜谞驻讚讜, 转诪讜专转讜 诪讛讜 讚讬谞讛 诇注谞讬谉 讝讛? 讗诪专 专讘讗 讘驻转专讜谉 诇讘注讬讜转 讗诇讛, 转谞讬讗 [砖谞讜讬讛 讘专讬讬转讗]: 讘讻讜专 讜诪注砖专 鈥� 讙诐 诪砖讛讜诪诪讜 (诪砖注讛 砖谞驻诇 讘讛诐 诪讜诐) 注讜砖讬谉 转诪讜专讛, 讜转诪讜专转谉 讻讬讜爪讗 讘讛谉.


讜注讜讚 讘注讬 [砖讗诇] 专诪讬 讘专 讞诪讗 讛转驻讬住 讛讻讛谉 讘讻讜专 讘注诇 诪讜诐 讻讛拽讚砖 诇讘讚拽 讛讘讬转, 砖讛讛拽讚砖 讬讬讛谞讛 诪讚诪讬讜, 诪讛讜 砖讬砖拽讜诇 讗转 讘砖专讜 讘诇讬讟专讗? 讜爪讚讚讬 讛砖讗诇讛: 讛讗诐 讘诪拽专讛 讝讛, 讛砖讬拽讜诇 砖诇 专讜讜讞讗 [专讜讜讞] 砖诇 讛讛拽讚砖 注讚讬祝, 讜专讗讜讬 讗讬驻讜讗 砖讬砖拽诇讜 讗转 讘砖专 讛讘讻讜专 讘诇讬讟专讗, 砖讻谉 讘讚专讱 讝讜 谞讬转谉 诇讛砖讬讙 诪讞讬专 讙讘讜讛 讬讜转专 注讘讜专讜. 讗讜 讚诇诪讗 [砖诪讗] 讛砖讬拽讜诇 砖诇 讝讬诇讜转讗 [讛讝诇讝讜诇] 讘讘讻讜专 注讚讬祝, 讜诇讗 讬砖拽诇讜讛讜 讘诇讬讟专讗, 讗祝 砖诪诪注讟 讘讻讱 诪专讜讜讞 讛讛拽讚砖?


讗诪专 专' 讬讜住讬 讘专 讝讘讬讚讗, 转讗 砖诪注 [讘讜讗 讜砖诪注] 专讗讬讬讛 诪诪讛 砖砖谞讬谞讜 讘诪砖谞转谞讜: 谞转注专讘讜 砖讗专 讛拽专讘谞讜转 讘讘讻讜专 讜讘诪注砖专 鈥� 讬专注讜 讻讜诇诐 注讚 砖讬住转讗讘讜 (砖讬驻讜诇 讘讛诐 诪讜诐), 讜讬讗讻诇讜 讻讘讻讜专 讜讻诪注砖专, 砖讗讬谞诐 谞砖拽诇讬诐 讘诇讬讟专讗. 讜讛专讬 讘讚专讱 讝讜 谞讙专诐 讛驻住讚 诇讛拽讚砖, 砖讗讬谉 砖讗专 讛拽专讘谞讜转 谞诪讻专讬诐 讘诪讞讬专 讛讙讘讜讛. 诇讗讜 诇诪讬诪专讗 [讛讗诐 诇讗 谞住讬拽 谞讗诪专 诪讻讗谉] 砖讘讻讜专 讘注诇 诪讜诐 砖讛讜拽讚砖 诇讘讚拽 讛讘讬转 讗讬谞讜 谞砖拽诇 讘诇讬讟专讗, 讗祝 砖谞讙专诐 讘讻讱 诪讬注讜讟 专讜讜讞 诇讛拽讚砖?


专讘 讛讜谞讗 讜专' 讞讝拽讬讛 转诇诪讬讚讬 专' 讬专诪讬讛 讗诪专讬 [讗讜诪专讬诐] 砖谞讬讛诐 讘讚讞讬讬转 专讗讬讬讛 讝讜: 诪讬 讚诪讬 [讛讗诐 讚讜诪讛 讛讚讘专]? 讛转诐 [砖诐, 讘诪砖谞转谞讜] 诪讚讜讘专 讘诪爪讘 讘讜 讬砖 砖转讬 拽讚讜砖讜转 谞驻专讚讜转 (拽讚讜砖转 讛讘讻讜专 讜拽讚讜砖转 砖讗专 拽专讘谞讜转) 讜砖谞讬 讙讜驻讬谉 谞驻专讚讬诐 (讘讛诪转 讛讘讻讜专 讜讘讛诪转 拽讚砖讬诐 讗讞专转), 讜讘诪拽专讛 砖讻讝讛 讗讬谉 诪讝诇讝诇讬诐 讘拽讚讜砖转 讛讘讻讜专 讘讙诇诇 讛讘讛诪讛 讛讗讞专转 砖谞转注专讘讛 讘讛. 讜讗讬诇讜 讛讻讗 [讻讗谉, 讘诪转驻讬住 讘讻讜专 诇讘讚拽 讛讘讬转] 诪讚讜讘专 讘诪爪讘 讘讜 讬砖 砖转讬 拽讚讜砖讜转 (拽讚讜砖转 讘讻讜专 讜拽讚讜砖转 讘讚拽 讛讘讬转) 讜砖转讬讛谉 谞诪爪讗讜转 讘讙讜祝 讗讞讚 (讘讛诪转 讛讘讻讜专). 讜讗讜诇讬 讘诪拽专讛 讝讛, 砖拽讚讜砖转 讘讚拽 讛讘讬转 注爪诪讛 诪爪讜讬讛 讘讘讻讜专 讝讛, 谞转讬专 诇砖讜拽诇讜 讘诇讬讟专讗, 诪砖讜诐 专讜讜讞 讛讛拽讚砖!


诪转拽讬祝 诇讛 [诪拽砖讛 注诇 讻讱] 专' 讬讜住讬 讘专 讗讘讬谉: 讻讬爪讚 谞讬转谉 诇讛注诇讜转 注诇 讛讚注转 砖讬讻讜诇 讗讚诐 讘讗诪爪注讜转 讛转驻住讛 诇讘讚拽 讛讘讬转 诇讛转讬专 讗讬住讜专讬诐 讛谞讜讙注讬诐 诇讘讻讜专? 诪讛 讗讬诇讜 讗诪专 "讛驻讚讜 诇讬" 讻诇讜诪专 砖专爪讜谞讜 诇驻讚讜转 讘讻讜专 砖讛转驻讬住讜 拽讜讚诐 诇讻谉 诇讘讚拽 讛讘讬转, 讻讚讬 砖讬专讜讬讞 讘讻讱 讛讛拽讚砖, 讻诇讜诐 砖讜诪注讬谉 诇讜? 讜讚讗讬 砖诇讗, 诪砖讜诐 砖诪谉 讛转讜专讛 讗讬谉 驻讚讬讜谉 诇讘讻讜专. 讜转讜讛讬诐 注诇 注爪诐 讛砖讜讜讗讛 讝讜: 讜讻讬 讬讻讜诇 讗转讛 诇讛拽砖讜转 诪诪讬 砖讗讜诪专 "讛驻讚讜 诇讬"? 讜讛专讬 专讞诪谞讗 讗诪专 [讛转讜专讛 讗诪专讛] 讘讚讬谉 讛讘讻讜专: "讗讱 讘讻讜专 砖讜专 讗讜 讘讻讜专 讻砖讘 讗讜 讘讻讜专 注讝 诇讗 转驻讚讛 拽讜讚砖 讛诐" (讘诪讚讘专 讬讞, 讬讝). 讜讗讬诇讜 砖拽讬诇讛 讘诇讬讟专讗 鈥� 讗讬谉 讘讛 讗讬住讜专 转讜专讛!


讗诇讗 讬砖 诇驻转讜专 讗转 砖讗诇转 专诪讬 讘专 讞诪讗 讘诪讛 砖讗诪专 专' 讗诪讬: 讻诇讜诐 讛拽谞讛 讝讛 讗诇讗 诪讛 砖拽谞讜 诇讜? 讜讻砖诐 砖讛讻讛谉 砖讛转驻讬住 讗转 讛讘讻讜专 诇讘讚拽 讛讘讬转 讗讬谞讜 讬讻讜诇 诇砖讜拽诇讜 讘诇讬讟专讗 讜诇讛专讜讬讞, 讗祝 讛讛拽讚砖 砖拽讬讘诇 诪讛讻讛谉 讗讬谞讜 讬讻讜诇 诇注砖讜转 讻谉.


讘 砖谞讬谞讜 讘诪砖谞讛: 讛讻诇, 讻诇 诪讬谞讬 讛拽讚砖讬诐, 讬讻讜诇讬谉 诇讛转注专讘 讝讛 讘讝讛, 砖讬砖 讘讛诐 讘讛诪讜转 砖讜讜转 讘诪讬谞谉 讜讘讙讜讚诇谉, 讞讜抓 诪讞讟讗转 讜讗砖诐. 讜砖讜讗诇讬诐: 诪讗讬 砖谞讗 [讘诪讛 砖讜谞讬诐] 讞讟讗转 讜讗砖诐? 讚讛讗讬 [砖讝讛, 讛讗砖诐] 讛讜讗 转诪讬讚 讝讻专 讜讛讗讬 [讜讝讜, 讛讞讟讗转] 讛讬讗 转诪讬讚 谞拽讘讛, 讗诐 讻谉


讞讟讗转 讜注讜诇讛 谞诪讬 [讙诐 讻谉] 讗讬谞诐 诪转注专讘讬诐, 砖讛专讬 讛注讜诇讛 讛讬讗 转诪讬讚 讝讻专, 讜讛讞讟讗转 讛讬讗 转诪讬讚 谞拽讘讛! 讜诪砖讬讘讬诐: 讗讬讻讗 [讬砖] 砖注讬专 谞砖讬讗 砖讛讜讗 讞讟讗转 讝讻专, 讜讻谉 诪拽专讬讘讬诐 砖注讬专 诇注讜诇讛. 讜诪讜住讬驻讬诐: 讜诪讻诇 诪拽讜诐 讘讗砖诐 讗讬谉 砖注讬专 讛谞砖讬讗 讬讻讜诇 诇讛转注专讘, 诇诪专讜转 砖砖谞讬讛诐 讝讻专讬诐, 砖讻谉 讛讗讬 [讝讛 讛砖注讬专] 讬砖 诇讜 砖讬注专 讬砖专, 讜讗讬诇讜 讛讗讬 [讝讛 讛讗砖诐] 讗讬谞讜 讘讗 讗诇讗 诪谉 讛讻讘砖讬诐 讗讜 讛讗讬诇讬诐, 砖讬砖 诇讛诐 爪诪专, 砖讛讜讗 诪拽讜专讝诇.


 讜砖讜讗诇讬诐 注诇 讛诪砖谞讛: 讜讛专讬 驻住讞 讜讗砖诐 谞诪讬 诇讗 诪讬注专讘 [讙诐 讻谉 讗讬谞诐 讬讻讜诇讬诐 诇讛转注专讘], 砖讻谉 讛讗讬 [讝讛 讛驻住讞] 讛讜讗 讘谉 砖谞讛, 讜讗讬诇讜 讛讗讬 [讜讝讛 讛讗砖诐] 讛讜讗 讘谉 砖转讬 砖谞讬诐! 讜诪砖讬讘讬诐: 讗讬讻讗 [讬砖] 讗砖诐 谞讝讬专 讜讗砖诐 诪爪讜专注 砖讛诐 讘谞讬 砖谞讛. 讜讗讬讘注讬转 讗讬诪讗 [讜讗诐 转专爪讛 讗诪讜专]: 讛讛讘讚诇 砖讘讬谉 讘谉 砖谞讛 讜讘谉 砖谞转讬讬诐 讗讬谞讜 讻讛 讘专讜专, 砖讻谉 讗讬讻讗 [讬砖] 讘谉 砖谞讛 讚诪讬讞讝讬 [砖谞专讗讛] 讻讘谉 砖转讬 砖谞讬诐, 讜讗讬讻讗 [讜讬砖] 讘谉 砖转讬诐 讚诪讬讞讝讬 [砖谞专讗讛] 讻讘谉 砖谞讛.


讙 诪砖谞讛 拽专讘谉 讗砖诐 砖谞转注专讘 讘拽专讘谉 砖诇诪讬诐, 讜讗讬谉 讬讜讚注讬诐 诪讬讛讜 讻诇 拽专讘谉. 讜诪注转讛 讻讬讜谉 砖讚讬谞讬 讛讗砖诐 讜讛砖诇诪讬诐 砖讜谞讬诐 讝讛 诪讝讛, 讘砖讞讬讟讛 讜讘讗讻讬诇讛, 诪讛 讬注砖讜? 专' 砖诪注讜谉 讗讜诪专: 砖谞讬讛诐 讬砖讞讟讜 讘爪驻讜谉 讛注讝专讛, 砖讻谉 讛讗砖诐 砖讞讬讟转讜 讘爪驻讜谉 讘诇讘讚, 讜讗讬诇讜 讛砖诇诪讬诐 砖讞讬讟转诐 讘讻诇 诪拽讜诐 讘注讝专讛. 讜讬讗讻诇讜 砖谞讬讛诐 讻讚讬谞讜 砖诇 讛讞诪讜专 砖讘讛谉 砖讛讜讗 讛讗砖诐: 讘注讝专讛 砖讘诪拽讚砖 讘诇讘讚 (讜诇讗 讘讻诇 讬专讜砖诇讬诐, 讻讚讬谉 讛砖诇诪讬诐), 诇讝讻专讬 讻讛讜谞讛 讘诇讘讚 (讜诇讗 诇讻诇 讗讚诐, 讻讚讬谉 讛砖诇诪讬诐), 讜讘诪砖讱 讬讜诐 讜诇讬诇讛 讘诇讘讚 (讜诇讗 讘砖谞讬 讬诪讬诐 讜诇讬诇讛, 讻讚讬谉 讛砖诇诪讬诐).


讗诪专讜 诇讜 讞讻诪讬诐 诇专' 砖诪注讜谉: 讗讬谉 注讜砖讬诐 讻谉, 砖讛专讬 讗讬谉 诪讘讬讗讬谉 拽讚砖讬诐 诇讘讬转 讛驻住讜诇, 讻诇讜诪专, 讗讬谉 讙讜专诪讬诐 诇讛诐 诇讛讬驻住诇. 讜诇砖讬讟转讱, 谞诪爪讗讬诐 讛砖诇诪讬诐 谞讗住专讬诐 诪诇讛讬讗讻诇 诇讗讞专 讬讜诐 讗讞讚, 讜谞驻住诇讬诐 讻谞讜转专. 讗诇讗, 讬专注讜 砖谞讬讛诐 注讚 砖讬驻讜诇 讘讛诐 诪讜诐, 讜讬讬诪讻专讜, 讜讬讘讬讗 讗砖诐 讜砖诇诪讬诐, 讻诇 讗讞讚 讘讚诪讬 讛讬驻讛 砖讘砖谞讬讛诐.


 讜诪讜住讬驻讛 讛诪砖谞讛: 讙诐 诇讚注转 讞讻诪讬诐, 讗诐 谞转注专讘讜 讞转讬讻讜转 讘砖专 诪拽专讘谉 讝讛 讘讞转讬讻讜转 讘砖专 诪拽专讘谉 讗讞专, 拽讚砖讬 拽讚砖讬诐 讘拽讚砖讬诐 拽诇讬诐, 讜讻谉 讗诐 谞转注专讘讜 讞转讬讻讜转 诪拽专讘谞讜转 讛谞讗讻诇讬谉 诇讬讜诐 讗讞讚 讘讞转讬讻讜转 诪拽专讘谞讜转 讛谞讗讻诇讬谉 诇砖谞讬 讬诪讬诐 讜诇讬诇讛, 讛讜讗讬诇 讜讗讬谉 诇讛诐 转拽谞讛 讻诪讜 讘讛诪讜转 砖谞转注专讘讜 鈥� 讬讗讻诇讜 讻讜诇诐 讻讞诪讜专 砖讘讛谉.


讚 讙诪专讗 砖谞讬谞讜 讘诪砖谞转谞讜 砖讞讻诪讬诐 讞讜诇拽讬诐 注诇 专' 砖诪注讜谉 诪讞诪转 讛讻诇诇 砖讗讬谉 诪讘讬讗讬诐 拽讚砖讬诐 诇讘讬转 讛驻住讜诇. 讜讘注谞讬谉 讝讛 诪住讜驻专, 转谞讬 [砖谞讛] 讛转谞讗 (砖讜谞讛 讛诪砖谞讬讜转 讜讛讘专讬讬转讜转 砖讘讘讬转 讛诪讚专砖) 拽诪讬讛 [诇驻谞讬] 专讘 讘专讬讬转讗 讝讜: 转讘讜讗讛 砖诇 砖讘讬注讬转 讗讬谉 诇讜拽讞讬谉 讘讚诪讬讛 驻讬专讜转 砖诇 转专讜诪讛 砖诇 砖谞讛 讗讞专转, 诪驻谞讬 砖讘讻讱 讙讜专诪讬诐 砖诪诪注讟讬谉 讘讗讻讬诇转讛 砖诇 讛转专讜诪讛, 砖讛专讬 驻讬专讜转 砖讘讬注讬转 讜讚诪讬讛诐, 诪讜转专讬诐 讘讗讻讬诇讛 专拽 注讚 讝诪谉 讛讘讬注讜专, 讻讗砖专 诇讗 谞讜转专 诪讗讜转讜 讛诪讬谉 讘砖讚讛, 讜讗讬诇讜 转专讜诪讛 诪讜转专转 诇注讜诇诐.


讗诪专讜讛 诇讘专讬讬转讗 讝讜 专讘谞谉 拽诪讬讛 [讞讻诪讬诐 诇驻谞讬] 专讘讗 [专讘讛] 讜讛住讘讬专讜 讗讜转讛: 讛讗 [讘专讬讬转讗 讝讜] 讛讬讗 砖诇讗 讻砖讬讟转 专' 砖诪注讜谉 砖讘诪砖谞转谞讜, 讚讗讬 [砖讗诐] 讛讬讗 讻专' 砖诪注讜谉, 讛讗诪专 [讛专讬 讗诪专 注讜诇讛 诪讚讘专讬讜 讘诪砖谞转谞讜] 砖诪讘讬讗讬谉 拽讚砖讬诐 诇讘讬转 讛驻住讜诇!


讗诪专 诇讛讜 [诇讛诐] 专讘讛: 讗驻讬诇讜 转讬诪专讜 [转讗诪专讜] 砖讛讬讗 讻砖讬讟转 专' 砖诪注讜谉 讘诪砖谞转谞讜, 讬砖 诇讜诪专 讻讬 讛谞讬 诪讬诇讬 [讚讘专讬诐 讗诇讛, 砖诪讜转专 诇讛讘讬讗 拽讚砖讬诐 诇讘讬转 讛驻住讜诇] 谞讗诪专讜 专拽 讘诪拽专讛 讚讗讬注讘讚 [砖讻讘专 谞注砖讛 讚讘专], 讻讙讜谉 讘诪砖谞转谞讜 砖讛转注专讘讜 讛拽讚砖讬诐 讝讛 讘讝讛, 讜讗讜诇诐 诇讙专讜诐 诇讻转讞讬诇讛 诇讛讘讗讛 诇讘讬转 讛驻住讜诇, 讻讙讜谉 讘拽谞讬讬转 驻讬专讜转 转专讜诪讛 讘讚诪讬 砖讘讬注讬转, 诇讗 诪转讬专 讙诐 专' 砖诪注讜谉. 讜砖讜讗诇讬诐: 讜讛讗诐 诇讻转讞讬诇讛 诇讗 讛转讬专 专' 砖诪注讜谉? 讗讬转讬讘讬讛 [讛拽砖讛 诇讜] 讗讘讬讬 诇专讘讛

